بیلمیرم، هر بیر قیشین چیلله سیندن سونرا بیر یاز اولار یوخسا یوخ. گؤردویوموز دوغادا هر ایلی دؤرد یئره بؤلدویوموزده، ایلین سون فصلی قیش آدیلا باشلانیر. قیش بیر زامانلار قاتی اولماغینا باخمایاراق، ایندی یازکیمی اولور. بیز گؤردویوموز بیزدن اؤنجَکیلر، قیشلارین نئجه چتین قیش اولدوقلاریندان دانیشیردیلار. اونلار دا اؤزلریندن اؤنجَکیلردن ائشیتمیشدیلر. بیزدن سونراکیلار بیزدن قیشا گؤره سوروشدوقدا، گؤردوکلریمیزله ائشیتدیکلریمیزی دئمَیینه اینانیرام. ائشیدنلرین بوینونا دیر اینانیب-اینانمادیقلاری.
بایرام آیینا گلدیکده، قیش قیش اولور اولسون-اولمور اولماسین، بایرام آیی بایرام آیی دیر. دوغا دوغور بایرام اولور. بایرام، دوغانین بایراملیغیندان چیخیب، اینسانلارین بایرامینا چئوریلیر. بایرامدان بایراملار دوغولور. اینسانلار یاشادیقجا بایراملار یاشاییر. اینسانین اصلی بایرامی دیلین دوغولماغیمیش. دیل دوغولماسایدی، دوغا دوغاردی. آنجاق بایرام دوغولمازدی بیزیم اینسانلارا. هر دوغولان بیر جانلینین یازی اولور، قیشی اولور. قیشدان سونرا بایرام آیی اولور. دیلی جانلی وارلیق توتدوغوموزدا، قیشی-یازی اولمالی دیر. سون یوز ایل، بیزیم یئرین دیلی اولان تورک دیلینه قیش فصلی اولموش. چیلله سینه دولموش، کولَیه باسیلمیش. آنجاق اؤلمه میش. بایرام آیینی گؤزلویور، یاز اولسون دئیه، یئنه جانلانسین دئیه.
azb_Arab azb_Arab